ทําไมคนในทวีปแอฟริกา ถึงมีรายได้น้อย
รู้ไหมว่า ประเทศที่จนที่สุดในโลก 28 ประเทศ เป็นประเทศจากทวีปแอฟริกาถึง 23 ประเทศ  ที่น่าตกใจคือ ประเทศที่จนที่สุดในโลกอย่าง เซาท์ซูดาน ประชากรมีรายได้วันละประมาณ 20 บาทเท่านั้น
13 ก.พ. 2563

ทําไมคนในทวีปแอฟริกา ถึงมีรายได้น้อย /โดย ลงทุนแมน
รู้ไหมว่า ประเทศที่จนที่สุดในโลก 28 ประเทศ
เป็นประเทศจากทวีปแอฟริกาถึง 23 ประเทศ
ที่น่าตกใจคือ ประเทศที่จนที่สุดในโลกอย่าง เซาท์ซูดาน
ประชากรมีรายได้วันละประมาณ 20 บาทเท่านั้น
ทําไมประชากรในทวีปแอฟริกาถึงมีชีวิตอยู่อย่างยากลำบาก
เรื่องนี้น่าสนใจอย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ในปี 2019 มูลค่าเศรษฐกิจของทั้งโลกเท่ากับ 2,618 ล้านล้านบาท
โดยทวีปที่มีมูลค่าเศรษฐกิจมากที่สุดคือ
ทวีปเอเชียซึ่งเท่ากับ 942 ล้านล้านบาท
ขณะที่มูลค่าเศรษฐกิจของทวีปแอฟริกาคิดเป็นเพียง 73 ล้านล้านบาท
ซึ่งต่ำกว่ามูลค่าเศรษฐกิจของทวีปเอเชียถึง 13 เท่า
นอกจากนี้ ทวีปที่มีรายได้เฉลี่ยต่อหัวของประชากรมากที่สุดในโลกคือ
ทวีปโอเชียเนียซึ่งเท่ากับปีละ 1.6 ล้านบาท
ขณะที่รายได้เฉลี่ยต่อหัวของประชากรในทวีปแอฟริกานั้นอยู่ที่ปีละ 57,900 บาท
ต่ำกว่ารายได้เฉลี่ยต่อหัวของทวีปโอเชียเนียถึง 28 เท่า
ปัจจุบันประชากรในทวีปแอฟริกาทุกๆ 100 คนนั้น
มีจำนวน 85 คน ที่มีรายได้ต่ำกว่าวันละ 165 บาท
ที่น่าตกใจคือ ใน 85 คนนั้น มีถึง 41 คน มีรายได้ต่ำกว่าวันละ 57 บาท
ซึ่งต่ำกว่าเส้นแบ่งความยากจนเสียอีก
แม้แต่ไนจีเรียประเทศที่มูลค่าเศรษฐกิจใหญ่ที่สุดในทวีปแอฟริกา
ที่มีมูลค่าเท่ากับ 13.3 ล้านล้านบาท
ยังมีมูลค่าน้อยกว่าเศรษฐกิจไทยที่ 15.8 ล้านล้านบาท
แล้วปัญหาที่ผ่านมาเกิดจากอะไร?
ปัจจัยที่เป็นอุปสรรคในการพัฒนาเศรษฐกิจ
และความเป็นอยู่ของประชากรในทวีปนี้อาจเกิดจากหลายสาเหตุ
การที่ทวีปนี้มีพื้นที่ขนาดใหญ่
มีทะเลทรายสะฮารา ซึ่งเป็นทะเลทรายขนาดใหญ่ที่สุดของโลก
ขณะที่บางพื้นที่ก็เป็นป่าดิบชื้น
ซึ่งนับเป็นปัญหาทางด้านการคมนาคมขนส่งระหว่างประเทศต่างๆ ในทวีปแห่งนี้
ทั้งยังมีปัญหาเรื่องการมีโรคระบาดร้ายแรงหลายชนิด เช่น โรคเอดส์ มาลาเรีย
ซึ่งครั้งล่าสุดที่เกิดโรคระบาดครั้งใหญ่ที่ชื่อว่า ไวรัสอีโบลา ในปี 2013-2016 นั้น
ทำให้มีประชาชนเสียชีวิตไปถึง 11,323 คน
นอกจากนี้ ทวีปแอฟริกายังมีปัญหาคอร์รัปชันอย่างมาก
รัฐบาลที่มีค่าดัชนีการคอร์รัปชันมากที่สุดในโลกในปี 2018 ก็คือ โซมาเลีย ซึ่งอยู่ในทวีปแอฟริกาเช่นกัน
ขณะที่อัตราการรู้หนังสือโดยเฉลี่ยของประชากรในทวีปแอฟริกาอยู่ที่ระดับเพียง 70% ต่ำกว่าค่าเฉลี่ยของโลกที่ 90%
ที่เป็นแบบนี้ก็เนื่องจากประชากรจำนวนมาก
โดยเฉพาะเด็กนั้นขาดโอกาส และเงินทุนในการศึกษาหาความรู้
โดยเฉพาะที่เซาท์ซูดาน มีอัตราการรู้หนังสือของประชากรเท่ากับ 27% เท่านั้น
หมายความว่า ประชากรทุกๆ 100 คนของประเทศนี้
สามารถอ่านออกเขียนได้เพียง 27 คน..
อุปสรรคของการพัฒนาประเทศในทวีปแอฟริกา
ยังรวมไปถึงปัญหาความขัดแย้งระหว่างชนชาติ จนนำไปสู่ปัญหาสงครามกลางเมือง
สร้างความไม่สงบในหลายประเทศ
อย่างกรณีของสงครามกลางเมืองโซมาเลียตั้งแต่ปี 1991 จนถึงวันนี้ก็ยังไม่ยุติ
ซึ่งทำให้มีผู้เสียชีวิตไปแล้วกว่า 500,000 คน
พอเป็นแบบนี้ ในอดีตที่ผ่านมาจึงทำให้นักลงทุนต่างชาติไม่อยากนำเงินไปลงทุนในทวีปนี้มากนัก ซึ่งนับเป็นหนึ่งในเหตุผลที่ส่งผลต่อพัฒนาการทางเศรษฐกิจอย่างที่เราเห็นมาจนถึงทุกวันนี้
เรื่องของทวีปแอฟริกาอาจทำให้เราคิดได้ว่า
แม้จะเป็นทวีปที่มีขนาดใหญ่เป็นอันดับ 2 ของโลกรองจากทวีปเอเชีย
ทั้งยังมีทรัพยากรมีค่าต่างๆ จำนวนมหาศาล
แต่นั่นก็ยังไม่สามารถทำให้หลายประเทศพัฒนาไปได้อย่างที่คาดไว้
จึงเป็นหน้าที่ของผู้นำประเทศต่างๆ ที่ต้องแก้ไขปัญหา
พร้อมกับหาทางบริหารจัดการประเทศให้ดี
ถ้าอยากให้ประชากรในประเทศมีความเป็นอยู่ที่ดีขึ้น
ปิดท้ายด้วยข้อมูลที่น่าสนใจ
รู้หรือไม่ว่า มนุษย์ยุคปัจจุบัน หรือ Homo Sapiens มีต้นกำเนิดมาจากทวีปแอฟริกา ประมาณ 200,000 ปีที่แล้ว
ถ้าย้อนกลับไปเวลานั้น ทวีปอื่นทัวโลกจะไม่มีมนุษย์อาศัยอยู่
และเมื่อมนุษย์ Homo Sapiens เดินทางอพยพออกจากแอฟริกา
ยังมีการผสมพันธุ์กับ Homo Neanderthalensis หรือ มนุษย์โบราณอีกสปีชีส์หนึ่งด้วย
ซึ่งถ้าเราไปตรวจ DNA มนุษย์ชาวเอเชีย ชาวยุโรปส่วนใหญ่ในทุกวันนี้จะมีเชื้อสายของ Neanderthal อยู่ส่วนหนึ่ง (ประมาณ 2%) นั่นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-